Sparisjóðurinn og TM afhenda endurskinsvesti Sparisjóðurinn á Akranesi og Tryggingamiðstöðin hf. afhentu á dögunum nemendum í 10. bekkjum Brekkubæjarskóla og Grundaskóla endurskinsvesti að gjöf til nota við gangbrautavörslu skólanna sem nú er að hefjast . Nemendur í Brekkubæjarskóla munu standa vaktina á fjórum stöðum á hverjum morgni og nemendur Grundaskóla gæta öryggis á sex stöðum . Vestin gera gæslumenn að vonum sýnilegri og auka þar með öryggi þeirra . Jafnframt afhentu fyrirtækin ferðasjóðum 10. bekkinga í hvorum skóla 50 þúsund krónur að gjöf í þakklætisskyni fyrir framlag þeirra til umferðaröryggismála . Það voru Ásta Valdimarsdóttir og Margrét Snorradóttir þjónustufulltrúar Sparisjóðsins og Tryggingamiðstöðvarinnar sem afhentu gjafirnar . Í samtali við Skessuhorn sagði Margrét framtak nemendanna mjög lofsvert og öðrum til eftirbreytni . Því hefðu Sparisjóðurinn og Tryggingamiðstöðin viljað auðvelda og þakka þeim framtakið með þessum gjöfum .